क्रिकेट का वर्ल्ड कप, आपातकाल और कई राज्यों में गरजता मानसून
Dainik Bhaskar Opinion - What Happened on June 25th This Day in History. रविवार कई मायनों में ऐतिहासिक रहा। इस दिन कपिल देव के नेतृत्व में भारत द्वारा क्रिकेट का वर्ल्ड कप जीता गया था। दुर्भाग्य से उस मैच की कोई रिकॉर्डिंग मौजूद नहीं है।
रविवार कई मायनों में ऐतिहासिक रहा। इस दिन कपिल देव के नेतृत्व में भारत द्वारा क्रिकेट का वर्ल्ड कप जीता गया था। दुर्भाग्य से उस मैच की कोई रिकॉर्डिंग मौजूद नहीं है। टुकड़ों- टुकड़ों में है लेकिन पूरी नहीं। हालाँकि उसके बाद हमने दो बार वर्ल्ड कप जीते।
पहले टी ट्वेंटी और बाद में वनडे। दोनों महेन्द्र सिंह धोनी के नेतृत्व में। लेकिन आज भी जब क्रिकेट की बात चलती है तो कपिलदेव की पारी और उस कप की बात सुनते ही हर हिंदुस्तानी भावुक हो जाता है।
ये भारत में क्रिकेट का वो ज़माना था जब मैच फ़ीस न के बराबर होती थी। खिलाड़ियों का खाने का खर्चा भी बमुश्किल पूरा हो पाता था। विदेश में खेलने गए खिलाड़ी अपने घर फ़ोन
तक करने के लिए तरसते थे। क्योंकि इतना पैसा ही नहीं होता था।
ऐतिहासिकता का दूसरा मामला था इमरजेंसी। यानी आपातकाल। तत्कालीन प्रधानमंत्री इंदिरा गांधी ने 25 जून 1975 को देश में आपातकाल लगा दिया था। हालाँकि आज उसे अड़तालीस साल बीत चुके हैं। याद करने का भी ज़्यादा कोई मतलब नहीं है। लेकिन भाजपा के लिए इस आपातकाल को याद करना बड़ा फ़ायदेमंद रहता है। वह इसे याद कर- करके कांग्रेस को चिढ़ाती रहती है।
उस आपातकाल में कई चीजें पहली बार हुई थीं। तब अखबारी स्वतंत्रता का गला घोंट दिया गया था। खबरें पहले सूचना प्रसारण विभाग के पास ज़ाया करती थीं, वे जिसे पास करते थे, वही खबर छपा करती थी। सरकार के खिलाफ लिखना देशद्रोह से कम नहीं हुआ करता था।
तमाम विपक्षी नेताओं को जेल में ठूँस दिया गया था। कुछ मुखर कांग्रेसी नेताओं को भी जेल की हवा खानी पड़ी थी। नेताओं के हिसाब से यह आपातकाल ज़रूर ठीक नहीं था लेकिन तब के बुजुर्ग बताते थे कि इमरजेंसी में सब कुछ ठीक हो गया था। ट्रेनें वक्त पर चलती थीं। अफ़सर सीधे हो गए थे। कुल मिलाकर नुक़सान थे तो इमरजेंसी के कई फ़ायदे भी थे।
रविवार को तीसरा अवसर था मानसून का। देश के कई राज्यों में मानसून का शुभ प्रवेश हुआ। देर से ही सही, मानसून ने आते ही सबकी इच्छा पूरी कर दी। किसी राज्य के किसी हिस्से में प्री मानसून तो किसी हिस्से में मानसून की झमाझम बारिश हुई।
कई साल बाद यह पहला मौक़ा है जब दिल्ली और मुंबई में एक साथ मानसून का आगमन हुआ। मध्यप्रदेश और राजस्थान में भी ज़्यादातर हिस्सों में मानसून की बारिश शुरू हो चुकी है। सड़कें तरबतर हो गईं। फसलें नहा- धोकर तैयार हो चुकीं हैं। ज़्यादातर शहरों में उबलती नालियों ने पार्षदों, और उनके नगर निगमों की बखिया उधेड़ दी है।
वैसे पहली ही बारिश में यह सब हर साल होता है, लेकिन बेगैरत नगर निगम और बेमुरव्वत अफ़सरों, नेताओं को न शर्म आती और न ही उनके कानों में कभी जूं रेंगती। वे आज भी वैसे ही हैं जैसे सालों पहले हुआ करते थे। निर्दयी, बहरे और बदमिजाज।